b'\n_START_ARTICLE_\nJanne Jokinen\n_START_SECTION_\nSeuraura\n_START_PARAGRAPH_\nJokinen on H\xc3\xa4meenlinnan Pallokerhon oma kasvatti. H\xc3\xa4n toimi kaudella 2014\xe2\x80\x932015 seuran C-nuorten kapteenina. Jokinen oli C-nuorten SM-karsinnoissa tehoilla 7+11=18 joukkueensa paras pistemies ja h\xc3\xa4n jakoi HPK:n sis\xc3\xa4isen sy\xc3\xb6tt\xc3\xb6p\xc3\xb6rssin voiton Olli Maansaaren kanssa. Jokinen pelasi kauden aikana my\xc3\xb6s yhden ottelun lainalla Valkeakosken Kiekko-Ahman B2-nuorissa. Kaudella 2016\xe2\x80\x932017 h\xc3\xa4n toimi HPK:n B-nuorten kapteenina. Kaudella 2017\xe2\x80\x932018 Jokinen oli seuran A-nuorten toiseksi paras maalintekij\xc3\xa4 ja nelj\xc3\xa4nneksi paras pistemies tehoilla 17+19=36. Pudotuspeleiss\xc3\xa4 h\xc3\xa4n oli tehoilla 3+2=5 joukkueen paras maalintekij\xc3\xa4 ja Jokinen jakoi HPK:n sis\xc3\xa4isen pistep\xc3\xb6rssin voiton Erkka Sepp\xc3\xa4l\xc3\xa4n kanssa._NEWLINE_Kes\xc3\xa4kuussa 2018 Jokinen teki 1+1-vuotisen juniorisopimuksen HPK:n SM-liigajoukkueen kanssa. H\xc3\xa4n pelasi kauden 2018\xe2\x80\x932019 l\xc3\xa4hes kokonaan seuran A-nuorissa. Jokinen ei tehnyt kuitenkaan viel\xc3\xa4 liigadebyytti\xc3\xa4\xc3\xa4n, mutta h\xc3\xa4n debytoi kuitenkin miesten peleiss\xc3\xa4 pelattuaan lainalla Mestis-joukkue Lemp\xc3\xa4\xc3\xa4l\xc3\xa4n Kisassa kaksi runkosarja- ja kaksi Suomen Cupin ottelua. Kaudella 2019\xe2\x80\x932020 Jokinen nousi HPK:n A-nuorten varakapteeniksi. H\xc3\xa4n teki miesten p\xc3\xa4\xc3\xa4sarjadebyyttins\xc3\xa4 Mestarien liigassa 8. lokakuuta 2019 tanskalaista Rungsted Seier Capitalia vastaan, kun CHL:ss\xc3\xa4 jatkomahdollisuudet menett\xc3\xa4nyt HPK antoi ottelussa mahdollisuuden kolmelle debytantille. Jokinen merkittiin joukkueen nelosketjun vasempaan laitaan Mikko Lahtelan sek\xc3\xa4 toisen debytantin, Santtu Hakasen viereen. H\xc3\xa4n sai ottelussa j\xc3\xa4\xc3\xa4aikaa 11.48 minuuttia.\n_START_SECTION_\nMaajoukkueura\n_START_PARAGRAPH_\nJokinen on pelannut 17 nuorten maaottelua.'